CELEX: 62017CN0395
Language: et
Date: 2017-06-30 00:00:00
Title: Kohtuasi C-395/17: 30. juunil 2017 esitatud hagi – Euroopa Komisjon versus Madalmaade Kuningriik

16.10.2017   
            
            
               ET
            
            
               Euroopa Liidu Teataja
            
            
               C 347/5
            
         30. juunil 2017 esitatud hagi – Euroopa Komisjon versus Madalmaade Kuningriik
   (Kohtuasi C-395/17)
   (2017/C 347/05)
   Kohtumenetluse keel: hollandi
   
      Pooled
   
   
      Hageja: Euroopa Komisjon (esindajad: J.–F. Brakeland ja A. Caeiros)
   
      Kostja: Madalmaade Kuningriik
   
      Hageja nõuded
   
   Hageja palub Üldkohtul:
   
               —
            
            
               tuvastada, et Madalmaade Kuningriik on rikkunud Euroopa Ühenduse asutamislepingu artiklist 5 (hiljem EÜ artikkel 10, nüüd ELL artikli 4 lõige 3) tulenevaid kohustusi seeläbi, et ta ei ole hüvitanud selliste omavahendite summa kaotust, mis oleks tulnud kindlaks määrata vastavalt määruse nr 1552/1989 (1) artiklitele 2, 6, 10, 11 ja 17 (nüüd määruse nr 1150/2000 (2) artiklid 2, 6, 10, 11 ja 17) ning teha liidu eelarve jaoks kättesaadavaks, kuna vastuolus nõukogu otsuse 91/482 (3) artikli 101 lõikega 1 ja selle otsuse II lisa artikli 12 lõikega 6 aastatel 1997–2000 Curaçaost piimapulbri ja riisi importimist puudutavas osas ning vastuolus nõukogu otsuse 2001/822 (4) artikli 35 lõikega 1 ja selle otsuse III lisa artikli 15 lõikega 4 aastatel 2002–2003 Arubast püüli- ja lihtjahu importimist puudutavas osas ei väljastatud ühtegi liikumissertifikaati EUR.1;
            
         
               —
            
            
               mõista kohtukulud välja Madalmaade Kuningriigilt.
            
         
      Väited ja peamised argumendid
   
   Madalmaade Kuningriigi ülemeremaade Curaçao ja Aruba toll andis ekslikult piimapulbrile, riisile, püüli- ja lihtjahule välja päritolusertifikaadi EUR.1. Nimelt on vaieldamatu, et ei olnud täidetud tingimused sooduspäritolu andmiseks vastavalt asjakohastele otsustele ülemeremaade ja -territooriumide assotsieerimise kohta Euroopa Majandusühendusega. Liikumissertifikaatidega seonduv eeskirjade eiramine tekitas liidule haldusvigade tõttu Curaçaos 18 192 641,95 euro suuruse kahju ja haldusvigade tõttu Arubas 298 080 euro suuruse kahju.
   Komisjon on seisukohal, et Madalmaad on liikmesriigina liidu õiguse kohaselt vastutavad nende territooriumiga seoses tekkinud omavahendite kaotuse eest ning nad peavad vastavalt lojaalse koostöö kohustusele tegema liidu eelarve jaoks kättesaadavaks selliste tolli- ja muude maksude kogusumma (koos intressiga), mida ei määratud kindlaks ja mis jäi saamata.
   
      (1)  Nõukogu 29. mai 1989. aasta määrus (EÜ, Euratom) nr 1552/89, millega rakendatakse ühenduste omavahendite süsteemi käsitlev otsus 88/376/EMÜ, Euratom (EÜT L 155, 7.6.1989, lk 1).
   
      (2)  Nõukogu 22. mai 2000. aasta määrus (EÜ, Euratom) nr 1150/2000, millega rakendatakse otsus 2007/436/EÜ, Euratom Euroopa ühenduste omavahendite süsteemi kohta (EÜT L 130, 31.5.2000, lk 1; ELT eriväljaanne 01/03, lk 169).
   
      (3)  Nõukogu 25. juuli 1991. aasta otsus 91/482/EMÜ ülemeremaade ja -territooriumide assotsieerimise kohta Euroopa Majandusühendusega (EÜT L 263, 19.9.1991, lk 1).
   
      (4)  Nõukogu 27. novembri 2001. aasta otsus 2001/822/EÜ ülemeremaade ja -territooriumide assotsieerimise kohta Euroopa Ühendusega (Ülemeremaade ja -territooriumide assotsieerimise otsus) (EÜT L 314, 30.11.2001, lk 1; ELT eriväljaanne 11/39, lk 20).